कल्चरल डेस्क चैत्र नवरात्र और नवसंवत्सर-2079 का आगाज दो अप्रेल शनिवार से विभिन्न योग संयोगों में होगा। इस बार नवरात्र पूरे नौ दिन होने से इसे शुभ और मंगलकारी माना जा रहा है।
ज्योतिषाचार्यों के अनुसार, इस बार मां दुर्गा घोड़े अश्व पर सवार होकर आएंगी। अश्व को सफलता, शक्ति और रफ्तार का प्रतीक माना गया है। मां दुर्गा की सवारी घोड़ा होने से इन नौ दिनों में व्रत रखकर साधना करने वाले साधकों के भीतर सकारात्मक ऊर्जा का संचार होगा और उनके संकल्पों को भी बल मिलेगा।
आपको बता दें कि 2 साल बाद एक बार फिर चैत्र नवरात्र का शुभारंभ शनिवार को होने जा रहा है। इससे पहले 6 अप्रेल 2019 में नवरात्र का शुभारंभ शनिवार को हुआ था। शनिवार के दिन किए गए कार्यों को स्थायित्व मिलता है। इस दिन जो संकल्प लेंगे अथवा नवीन कार्य शुरू होंगे, वे पूरे होंगे और लंबी अवधि तक लाभ देंगे।
आपको यह भी बता दें कि तीन अप्रेल को सूर्योदय से दोपहर 12.34 तक, 5 को सूर्योदय से शाम 4.11 तक छह को सूर्योदय से रात 12.15 तक और 10 को सूर्योदय से शाम 4.24 तक सर्वार्थ सिद्धि योग रहेगा। इसी तरह 10 अप्रेल को सूर्योदय से रात 12.15 बजे तक रवि पुष्य योग रहेगा। इन शुभ योगों में खरीदारी के लिए शुभ माना गया है।